Ngenkathi ngiqala ukujoyina, kwaba nzima ukujwayela wonke umsebenzi wakhona onzima nongcolile kanye nokukhombisa ukuzimisela kwami ukujabulisa abaphathi kanye nokuba ngithole ukunyuswa esikhundleni ekuhambeni kwesikhathi. Noma kunjalo, noma ngangizama kangakanani, angikwazanga ukuthola ngisho ukuba umholi wethimba. Futhi ngangihlezi ngenziwa inhlekisa futhi ngiqinelwa ngabalingani bami ngenxa yezingubo zami ezazidabukile kanye nokuba mpofu, nokwenza ukuba ngikhuthalele kakhulu ukuba ngovelele. Ngokuhamba kwesikhathi, ngosizo lwezeluleko zabanye basesigodini sami, ngafunda ukuthi ukuhlolwa nokunyuselwa esikhundleni embuthweni wezempi kwakungancikile ekutheni usebenza kanzima kanjani, kodwa kwakuncike ekukhipheni izipho. Yize noma ngangicabanga ukuthi lona kwakungumkhuba onyanyekayo, kwakuyiyona ndlela kuphela eyayingenza ngenyuselwe esikhundleni. Ngakho, ngazimisela ukuthatha yonke imali engangiyilondolozile nginikeze abaholi bami izipho futhi ngithole nabantu engangizobazi abasezikhundleni, njengabo bonke abantu engangiphila nabo; emva kwalokho ngagcina sengikwazile ukubhalisa ekolishi lombutho wezempi. Kodwa emva kokuphothula izifundo zami, ngabelwa ukuba ngibe umpheki enkantini ngenxa yokuba ngangingenayo imali eningi yokupha abasezikhundleni izipho, futhi kamuva nganikwa isikhundla sokuba ngunsumpa wenkambu ethile, kodwa ngegama nje kuphela. Emva kweminyaka embalwa nje kwangicacela ukuthi abaphathi ababajezisi abantu ababapha izipho futhi awukwazi kufinyelela ndawo ngaphandle kokubakhothamela. Uma ufuna ukuba nendawo, kufanele uzame ngayo yonke indlela ukwenza imali khona uzokwazi ukupha izipho, kungenjalo ngeke ukwazi kufeza lutho noma ngabe unamakhono angakanani. Ukuze ngikwazi ukufeza amaphupho ami, ngaqala ngenza imali futhi ngayifuna nhlangothi zonke: Ngakhulisa futhi ngahabazisa ngamabomu lapho ngenza izilinganiso zokuthenga ukudla, ngazitholela imadlana encane yobugebengu eceleni; ngithe uma ngibona abanye onsumpa bedayisa ilayisi, ngadayisa ngokuyimfihlo iloli lelayisi lombutho wezempi nalapho engazuza izinkulungwane ezimbalwa zamayuan, kanjalo kanjalo. Yize noma ngangikade ngikholwa kuJesu selokhu ngiseyingane futhi ngazi kahle ukuthi lezi zinto engangizenza zaziwubugebengu, kodwa futhi ngangihlezi ngikhathazekile ngokuthi ngingase ngibanjwe futhi ngigwetshwe ngelinye ilanga, intshisekelo yokukhushulwa esikhundleni yangidudula ukuba ngenze lezo zinto ezaziphikisana nonembeza wami. Ngesinye isikhathi ngase ngilondoloze imadla eningi, ngaqala ukuzincengela kubaphathi futhi ngibapha izipho abazithandayo. Njalo uma kunomholi owayengivakashele ngangizenza matasa ngihambe nabo siyophuza, sicule, sivakashele nabaqwayizi…. Ngenza konke okusemandleni ami ukuzama ukuzikhuhla kubona. Ngazama ukubathokozisa ngazo zonke izindlela. Njalo uma abaholi bedinga usizo oluthile, ngangikuthokozela ukunikeza usizo. Noma ngubani owayenobudlelwane obuhle nabaholi, ngangiye ngizame ukuzisondeza kuyena ukuze phela angincome kubaphathi. Ngaleyo minyaka, ngakhushulelwa ngokushesha esikhundleni somkhuzi webutho ngenxa yakho belu ukuncetheza njengokwemithetho yezwe. Ekugcineni ngaze ngavelela futhi ngase ngizokwazi nokubuyela ekhaya njengomnqobi! Emva kwaleso sikhathi, njalo uma ngibuyele ekhaya, abantu basesigodini babeye bangingunge, bangibabaze futhi bangincome, nokwakujabulisa inhliziyo yami nokuzazi kwami kakhulu. Izimpokophelo nezifiso zami zakhula. Njengokusho kwabantu, “Ezinye izikhulu zizibhekelela zona zodwa nje, hhayi umphakathi,” “Lisebenzise igunya uma usenalo, ngoba uma ungasenalo, ngeke usakwazi ukulisebenzisa,” kanye nokuthi “Ayikho into eyisikhulu esingenankohlakalo.” Ngakho-ke, ngaqala ngathokozela amagunya okuba yisikhulu. Ngangiye ngithole izinto mahhala noma kuphi lapho ngangihamba khona, futhi uma kunomuntu ongicela usizo, ngangiye ngithi akanginike isipho bese ngingamsizi uma isipho sasingangigculisi. Ngaqala ngaba umuntu wokudla okubizayo kanye nezingubo ezibizayo, futhi ngaba umuntu ozithwele kakhulu. Ngithembele ekutheni ngase ngiphenduke “intandokazi yabaholi ababalulekile njengokhomanda kanye nokhomisa wezombusazwe, ngaze nami ngaba ngokuzithwala kangangokuthi ngangiqinela ngibukisa ngokuthi ngangazi abasezikhundleni eziphezulu, ngibiza izipho kwengibaphethe ngamagama alaba baholi. Ngaguquka kanje ekubeni ngumKristu ojwayelekile wasezindaweni zasemakhaya ngaphenduka igovu, lomuntu onenkohliso kadeveli.